7ኛው የመከላከያ ሠራዊት ቀንን አስመልክቶ ህዝባዊ ውይይት በአዳማ እየተካሄደ ነው
ለ7ኛ ጊዜ የሚከበረውን የመከላከያ ሠራዊትን ቀንን በማስመልከት  በአዳማ ከተማ ህዝባዊ ውይይት እየተካሄደ መሆኑ ተገለጸ ፡፡  እየተካሄደ ባለው ውይይት የመከላከያ ሚኒስትር ኢንጂነየር አይሻ መሐመድ ፣ የኦሮሚያ ክልል ፕሬዚዳንት አቶ ለማ መገርሳ ፣ ጠቅላይ ኤታማዦር ሹም ጄኔራል ሰዓረ መኮንንን ጨምሮ የአገሪቱ ከፍተኛ የወታደራዊ መኮንኖች ፣ ሚኒስትሮችና የህብረተሰብ ክፍሎች በመሳተፍ ላይ ይገኛሉ ፡፡የኦሮሚያ ክልል ፕሬዚዳንት አቶ ለማ መገርሳ  ባደረጉት  ንግግር እንደገለጹት  “በዓሉን በዘፈንና በጭፈራ አክብረን የምናልፈው ሳይሆን ሠራዊታችን በሁሉም መልኩ እየከፈለ ያለውን መስዋዕትነት በማክበር ለሀገሩና ለሉዓላዊነቱ እንዲሠራና ይበልጥ ወኔ በተሞላበት ሁኔታ እንዲያገለግል  የሚደረግበት  ዕለት ነው፡፡” ብለዋል፡፡በህዝባዊ ውይይቱ በሠራዊቱ እየተካሄደ ስላለው የሪፎርም ሥራ  በተመለከተ የመነሻ ጽሑፍ ቀርቦ ውይይት ይደረጋል ተብሎ ይጠበቃል  ።የኦሮሚያ ክልል እና የኢትዮጵያ አየር ኃይል በጋራ በመሆን ህዝባዊ  ውይይቱን  አዘጋጅተውታል  ።